Berlín/Viedeň 4. júla (TASR) - Dnešné vydania nemeckých a rakúskych denníkov označujú zhodne za "chladné, povýšenecké a arogantné" vystúpenie bývalého juhoslovanského prezidenta Slobodana Miloševiča pred haagskym trestným tribunálom pre vojnové zločiny v bývalej v Juhoslávii (ICTY).
Pred televíznymi obrazovkami sedelo v utorok celé Srbsko a sledovalo ako sa ich exprezident vyrovná s úlohou najznámejšieho väzňa sveta, informuje rakúsky liberálny denník Der Standard a dodáva, že reakcie srbského obyvateľstva sa väčšinou priklonili na Miloševičovu stranu. S exprezidentom sympatizujú dokonca aj tí, ktorí v minulosti nevynechali ani jednu demonštráciu proti juhoslovanskému diktátorovi, a nechali sa nie raz surovo zmlátiť políciou.
"Je to komický pocit", vyhlásil v rozhovore pre Der Standard 30-ročný srbský historik Srdjan, ktorý sa označuje za Miloševičovho odporcu. Na jednej strane má z Miloševičovho zatknutia pocit zadosťučinenia, na druhej strane sa na haagsky tribunál pozerá ako na "politickú demonštráciu moci", zorganizovanú za výdatnej pomoci USA.
Bývalej baletke pripomínajú červeno odetí sudcovia Medzinárodného súdneho tribunálu inkvizíciu a mladý inžinier vyjadril názor, že Miloševiča v súdnej sieni jednoducho nemožno považovať za zločinca. Pre 20-ročného Marka je bývalý prezident hrdinom, ktorý odmietnutím haagskeho tribunálu "Američanom ukázal".
Len veľmi malý počet obyvateľov Srbska si myslí, že vzhľadom na Miloševičov postoj v minulosti a na vyčíňanie jeho verných sa v Haagu správajú k exprezidentovi dôstojne a slušne, zdôrazňuje rakúsky denníka a dodáva, že politickí analytici v Srbsku sa zjednotili v názore, že haagsky proces môže výrazne posilniť protidemokratické sily v tejto časti Juhoslávie.